Fa nako e ntse e tsamaya, setšhaba sa Baiseraele se ne sa bontsha gore ga se tshwanelwe ke go ikanngwa, ka go gana Losika lwa mmatota lwa ga Aborahame e leng Jesu Keresete. Ka jalo Modimo o ne a ba latlha, mme go rupa ga bone go ne go sa tlhole go na le bokao bope mo matlhong a Modimo. Le fa go ntse jalo, Bakeresete bangwe ba lekgolo la ntlha la dingwaga C.E. ba ne ba sa ntse ba gatelela gore Modimo o ne a sa ntse a batla gore batho ba rupisiwe. (Ditiro 11:2, 3; 15:5) Ka ntlha ya seno, moaposetoloi Paulo o ne a romela Tito gore a ye go ‘baakanya dilo tse di neng di le bogole’ mo diphuthegong tse di farologaneng. Paulo o ne a kwalela Tito ka bothata bo le bongwe: “Go na le batho ba le bantsi ba ba sa laolesegeng, babui ba ba se nang poelo, le batsietsi ba mogopolo, segolobogolo banna bao ba ba ngaparelang go rupa. Go a tlhokega go tswala melomo ya bano, e re ka bone banna bano ba nnela go phetsola malapa otlhe ka go ruta dilo tse ba sa tshwanelang go di ruta gore ba nne le poelo ya go sa ikanyege.”—Tito 1:5, 10, 11.